Livan sudi Bayrutdagi portda yuz bergan portlash bo‘yicha 2 nafar rossiyalikni sirtdan hibsga oldi

Livanlik sudya Fadi Savan Bayrutdagi portda ammiak selitrasining portlashi bilan bog‘liq ish yuzasidan ikki nafar rossiyalikni sirtdan hibsga oldi. Bu haqda Livan milliy axborot agentligiga tayanib, Meduza xabar berdi.

Gap biznesmen Boris Grechushkin va dengizchi Boris Prokoshev haqida ketmoqda. Grechushkin “Rosus” kemasiga egalik qilgan, portlab ketgan selitra aynan ana shu kemadan tushirilgan. Prokoshev esa shu kemaning kapitani bo‘lgan.
Sudya hujjatlarni prokuraturaga jo‘natgan va Interpoldan Grechushkin va Prokoshevni qo‘lga olish haqida xalqaro order berishni talab qilgan.
Eslatib o‘tamiz, 2020-yilning avgust oyida Bayrutdagi portda 2750 tonna ammiak selitrasi portlagan. Selitra 2014-yilda Gruziyadan Mozambikka ketayotgan va port yig‘imini to‘lamagani uchun Bayrutda qo‘lga olingan “Rosus” kemasidan musodara qilingan.
Portlash oqibatida 190 kishi halok bo‘lgan, uch kishi bedarak yo‘qolgan, 300 mingdan ortiq odam uysiz qolgan. Hodisa oqibatida yuzaga kelgan umumiy zarar Livan hukumati tomonidan 3-5 milliard dollarga baholangan.